
Σάββατο, 19 Σεπτεμβρίου 2026

ΔΕΛΤΙΟ ΤΥΠΟΥ

Θάνατος αλλοδαπού στην Πάρο – Τραυματισμός αλλοδαπής στην Χαλκιδική- Συνέχεια ενημέρωσης αναφορικά με τον εντοπισμό 58 αλλοδαπών στους Καλούς Λιμένες την 17/09/2026 - Θάνατος αλλοδαπής στην Αγία Γαλήνη – Σύλληψη αλλοδαπού στην Ηγουμενίτσα –Διακομιδή ασθενούς

Τις μεσημβρινές ώρες χθες, ενημερώθηκε η Λιμενική Αρχή της Πάρου ότι 55χρονος αλλοδαπός (υπήκοος Η.Π.Α.) αισθάνθηκε αδιαθεσία και έχασε τις αισθήσεις του, κατά τη διάρκεια περιηγητικής κατάδυσης στην θαλάσσια περιοχή «ΒΟΥΤΑΚΟΣ» ν. Πάρου. Ο 55χρονος ανασύρθηκε άμεσα, από τους εκπαιδευτές του καταδυτικού κέντρου, σε ιδιωτικό σκάφος όπου του παρασχέθηκε καρδιοαναπνευστική αναζωογόνηση. Στη συνέχεια, μεταφέρθηκε στο λιμάνι της Πούντας απ’ όπου διακομίσθηκε με ασθενοφόρο όχημα του ΕΚΑΒ στο Κέντρο Υγείας Πάρου όπου διαπιστώθηκε ο θάνατος του. Από το Λιμεναρχείο Πάρου που διενεργεί τη προανάκριση, παραγγέλθηκε η διενέργεια νεκροψίας – νεκροτομής και τοξικολογικής εξέτασης στην Ιατροδικαστική Υπηρεσία Πειραιά.

*****

Τις μεσημβρινές ώρες χθες, ενημερώθηκε η Λιμενική Αρχή του Νέου Μαρμαρά για τον τραυματισμό 64χρονης αλλοδαπής (υπηκόου Ιταλίας) στη θαλάσσια περιοχή «ΚΑΒΟΥΡΟΤΡΥΠΕΣ» Χαλκιδικής. Ειδικότερα, η 64χρονη ευρισκόμενη πάνω σε βράχο γλίστρησε, με αποτέλεσμα την πτώση της εντός της θάλασσας και τον τραυματισμό της στο κεφάλι. Στη συνέχεια, η τραυματίας μεταφέρθηκε με ασθενοφόρο όχημα του ΕΚΑΒ αρχικά στο Κέντρο Υγείας Αγίου Νικολάου και στη συνέχεια στο Γενικό Νοσοκομείο Χαλκιδικής για τις απαραίτητες ιατρικές εξετάσεις. Προανάκριση διενεργείται από το Γ’ Λιμενικό Τμήμα Νέου Μαρμαρά του Λιμεναρχείου Ιερισσού

*****

Συνέχεια ενημέρωσης:
Αναφορικά με τον εντοπισμό 58 αλλοδαπών στην παραλία «ΑΡΚΟΥΔΑ» Καλών Λιμένων, τις μεσημβρινές ώρες την 17/09/2026, συνελήφθη ένας 18χρονος αλλοδαπός (υπήκοος Ν. Σουδάν) εξ’ αυτών, για παράβαση του άρθρου 83 του Ν. 3386/2005 «Παράνομη είσοδος στη χώρα», του άρθρου 25 του Ν. 5038/23 «Διευκόλυνση» και του άρθρου 306 του Π.Κ. «Έκθεση», καθώς αναγνωρίστηκε από τους υπόλοιπους ως ο διακινητής τους. Σύμφωνα με τους αλλοδαπούς εκκίνησαν τις βραδινές ώρες την 14/09/2026 από την περιοχή Τομπρούκ της Λιβύης, καταβάλλοντας χρηματικά ποσά μεταξύ 14.000 δολαρίων Αμερικής και 14.000 δηναρίων Λιβύης για τη μεταφορά τους στην Ελλάδα.

*****

Τις απογευματινές ώρες χθες, ενημερώθηκε η Λιμενική Αρχή της Αγίας Γαλήνης ότι ένας 77χρονος αλλοδαπός (υπήκοος Αυστρίας) ανασύρθηκε χωρίς τις αισθήσεις του, από τη θαλάσσια περιοχή της Αγίας Γαλήνης. Στον 77χρονο παρασχέθηκαν οι πρώτες βοήθειες και στη συνέχεια μεταφέρθηκε με ασθενοφόρο όχημα του ΕΚΑΒ στο Γενικό Νοσοκομείο Ρεθύμνου, όπου διαπιστώθηκε ο θάνατός του. Προανάκριση διενεργείται από το Λιμενικό Σταθμό Αγίας Γαλήνης.

*****

Στη σύλληψη ενός 39χρονου αλλοδαπού (υπήκοος Ρωσίας) προέβησαν, τις βραδινές ώρες χθες, στελέχη του Γραφείου Ασφάλειας του Κεντρικού Λιμεναρχείου Ηγουμενίτσας. Συγκεκριμένα, σε έλεγχο που διενεργήθηκε εντός του λιμένα εξωτερικού Ηγουμενίτσας, ο ανωτέρω κατείχε και επέδειξε πλαστό ταξιδιωτικό έγγραφο με σκοπό να ταξιδέψει παράνομα στο εξωτερικό. Επιπρόσθετα, μετά από έλεγχο των στοιχείων του στη βάση δεδομένων SIS RECAST βρέθηκαν οι εξής καταχωρήσεις :α) εκ μέρους των Γερμανικών αρχών με το μέτρο της άρνησης εισόδου και διαμονής σε έδαφος SCHENGEN και β) εκ μέρους των Ρωσικών αρχών ως αναζητούμενος με σκοπό τη σύλληψη του για αδικήματα που σχετίζονται με την τρομοκρατία ως μέλος τρομοκρατικής ομάδας. Από τη Λιμενική Αρχή της Ηγουμενίτσας που διενεργεί την προανάκριση, κατασχέθηκε το πλαστό έγγραφο.

*****

Με μέριμνα του Κέντρου Επιχειρήσεων του Λιμενικού Σώματος – Ελληνικής Ακτοφυλακής διεκομίσθη, από το λιμάνι της Θάσου στο λιμάνι της Κεραμωτής Καβάλας, με το Ε/Γ – Ο/Γ «ΑΝΑΞ» Ν.Π. 12457, 45χρονη η οποία έχρηζε άμεσης νοσοκομειακής περίθαλψης.

